Diari Oficial de la Generalitat Valenciana


Sumari del DOGV 6377, del 15-10-2010 (2010/10025)

ORDE 33/2010, de 5 d'octubre, de la Conselleria d'Agricultura, Pesca i Alimentació, per la qual es regula el procediment administratiu de reconeixement de la titularitat compartida d'explotacions agràries a la Comunitat Valenciana i es crea un fitxer de dades de caràcter personal per a la seua inscripció.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/10/05/33/dof/vci/html**

### Dades del document

Número de DOGV
:   6377

Data del DOGV
:   15-10-2010

Secció del DOGV
:   I. DISPOSICIONS GENERALS

Número del document
:   2010/10305


Data del document
:   05-10-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * dades personals
    * explotació agrària
    * legislació
    * registre de documents
    * agricultora
    * drets de la dona
    * base de dades

ORDE 33/2010, de 5 d'octubre, de la Conselleria d'Agricultura, Pesca i Alimentació, per la qual es regula el procediment administratiu de reconeixement de la titularitat compartida d'explotacions agràries a la Comunitat Valenciana i es crea un fitxer de dades de caràcter personal per a la seua inscripció. [2010/10121]  
En l'article 30 de la Llei Orgànica 3/2007, de 22 de març, per a la Igualtat Efectiva de Dones i Hòmens, es recull la figura jurídica de la titularitat compartida per al reconeixement ple dels drets de les dones en el sector agrari.  
El Reial Decret 297/2009, de 6 de març, sobre la titularitat compartida en les explotacions agràries, acomplix el mandat de la disposició final quarta de la Llei 45/2007, de 13 de desembre, per al desenvolupament sostenible del medi rural, per mitjà de la creació d'una figura addicional de titularitat d'explotació agrària a les ja previstes en la Llei 19/1995, de 4 de juliol, de Modernització de les Explotacions Agràries, i s'establixen per a esta figura determinats efectes i incentius.  
Promou, a efectes administratius, la titularitat compartida de les explotacions agràries entre els/les cònjuges o persones lligades amb una relació d'afectivitat anàloga, alguna de les quals és dona, que consten inscrites en algun registre públic, i sense que la figura afecte la titularitat civil de la propietat de les explotacions.  
En els articles 2, 3, 4, 5 i 7, el Reial Decret 297/2009, de 6 de març, indica tota una sèrie de definicions, de requisits a valorar i actuacions que vinculen i que han de ser implementades per l'autoritat competent de la comunitat autònoma, i crea el registre de la titularitat compartida de naturalesa declarativa, constituït a l'efecte merament informatiu, un registre posteriorment regulat en l'Orde ARM/2763/2009, de 5 d'octubre, per la qual es regula el registre de titularitat compartida d'explotacions agràries.   
La Comunitat Valenciana té, per tant, la responsabilitat de reconéixer en el seu àmbit territorial la titularitat compartida a l'efecte de la disposició esmentada, com a mesura dirigida a fer plena i efectiva la igualtat entre hòmens i dones en el sector agrari i, així, aconseguir el ple reconeixement de les dones en l'àmbit rural.  
En conseqüència, cal establir el mecanisme eficaç que permeta el seguiment i la supervisió de la sol·licitud de declaració de titularitat compartida, tant la documentació acreditativa dels requisits com la seua valoració i, si s'escau, el reconeixement i la inscripció de les seues dades en el fitxer de titularitat compartida de caràcter personal que es crea en la conselleria competent en les matèries d'agricultura, pesca i alimentació als qui puguen obtindre tal condició, a l'efecte que estes explotacions puguen tant accedir al registre de titularitat estatal com obtindre els beneficis fiscals, ajudes o altres mesures de foment.  
La Comunitat Valenciana posseïx competències exclusives en matèria d'agricultura, reforma i desenvolupament agrari, de conformitat amb les disposicions de l'article 49.3, regla 3ª, de l'Estatut, i li correspon per consegüent adequar i aplicar la normativa indicada.  
En virtut d'això, vista la proposta de la persona titular de la direcció general competent en matèria d'ajudes estructurals, en l'exercici de les funcions que tinc atribuïdes i d'acord amb l'article 28.e) de la Llei 5/1983, de 30 de desembre, del Consell, resolc:  
Article 1. Objecte  
Establir en l'àmbit de la Comunitat Valenciana el procediment que cal seguir per al reconeixement de la titularitat compartida d'explotacions agràries, a l'efecte del Reial Decret 297/2009, de 6 de març, la inscripció de les declaracions de cotitularitat en un fitxer de titularitat compartida creat a este efecte en la conselleria competent en matèries d'agricultura, pesca i alimentació, i de la transmissió de la informació d'este al registre de titularitat compartida del Ministeri de Medi Ambient i Medi Rural i Marí.  
Article 2. Finalitat  
Compliment de l'article 30 de la Llei Orgànica 3/2007, de 22 de març, per a la igualtat efectiva de dones i hòmens, per tal d'aconseguir el ple reconeixement del treball de les dones en l'àmbit rural per mitjà de la figura jurídica de la titularitat compartida.  
Article 3. Definicions  
A l'efecte d'esta disposició, seran aplicables les definicions que conté l'article 2.1 del Reial Decret 297/2009, a més de la que es detalla a continuació:  
1. Autoritat competent:   
En l'àmbit de la Comunitat Valenciana és la persona titular de la direcció general competent en matèria d'ajudes estructurals.   
Article 4. Requisits dels cotitulars  
D'acord amb la definició de titularitat compartida de l'article 2.1.a) i de les disposicions del punt 2 del mateix article del Reial Decret 297/2009, els dos cotitulars han de posseir la data de presentació de la sol·licitud de declaració de titularitat compartida els requisits previstos en l'article 4.1 de la Llei 19/1995, de 4 de juliol, de Modernització d'Explotacions Agràries, que es detallen a continuació:  
a) Ser agricultor/a professional, d'acord amb el que s'establix en l'apartat 5 de l'article 2 de la Llei 19/1995, considerant per al càlcul de la unitat de treball anual (UTA) per als diferents aprofitaments de l'explotació els valors de l'annex 1 de la de l'Orde de 25 de març de 2008, de la Conselleria d'Agricultura, Pesca i Alimentació, de bases reguladores de les subvencions en matèria de modernització d'explotacions agrícoles i de primera instal·lació d'agricultors jóvens.  
Per al càlcul de les rendes totals i agràries dels/de les titulars serà aplicable l'article 5 de l'Orde de 13 de desembre de 1995, del Ministeri d'Agricultura, Pesca i Alimentació, modificada per mitjà de l'Orde APA/171/2006, de 26 de gener.   
b) Posseir un nivell de capacitació suficient, per a la determinació del qual es conjuminen criteris de formació lectiva i experiència professional, i que per a la Comunitat Valenciana són els especificats en el punt 3.a), b) i c) de l'article 17 de l'Orde de 25 de març de 2008.   
c) Haver fet 18 anys i no haver fet 65 anys.  
d) Estar afiliat/ada al règim de la Seguretat Social que corresponga per la seua activitat agrària.  
e) Residir a la comarca on es trobe l'explotació o a les comarques limítrofes segons la comarcalització agrària establida en el cens agrari de l'Institut Nacional d'Estadística. Este requisit de residència s'entén excepte cas de força major o necessitat apreciada.  
Article 5. Sol·licitud i documentació   
1. Les sol·licituds de declaració de titularitat compartida es formalitzaran en instància degudament emplenada i es presentaran en la conselleria competent en les matèries d'agricultura, pesca i alimentació, carrer Amadeu de Savoia, número 2, 46935 València, o en qualsevol dels altres llocs a què es fa referència en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adjuntant a la sol·licitud la documentació que s'hi especifica. La conselleria competent en matèria d'agricultura, pesca i alimentació facilitarà models normalitzats de sol·licitud, que es poden trobar a la Conselleria d'Agricultura, Pesca i Alimentació o en el web ().  
2. Si la sol·licitud no posseïx els requisits, no s'aporta la totalitat de la documentació sol·licitada o hi ha defectes en la documentació aportada, es requerirà els/les sol·licitants perquè en un termini de 10 dies hàbils, comptadors a partir de l'endemà de la notificació, esmenen els defectes advertits o adjunte els documents preceptius, amb la indicació que si no ho fa així, se li tindrà per desistit/ida de la seua sol·licitud, amb resolució prèvia, en els termes que es preveuen en l'article 71 de la Llei 30/1992, de 26 de novembre.  
3. Examinades les sol·licituds i la documentació que s'hi demana, el Servici d'Ajudes Estructurals de l'Àrea de Garantia Agrària comprovarà el compliment dels requisits exigits i elevarà la proposta de l'acord corresponent a la persona titular de la direcció general en matèria d'ajudes estructurals, en la qual es deleguen les competències per a la instrucció, el reconeixement i la inscripció de la declaració de titularitat compartida.   
Sol·licitada a la conselleria competent en matèries d'agricultura, pesca i alimentació la titularitat compartida per les parts que la integren, produirà l'efecte des del moment de la recepció en esta.  
4. Els/Les cotitulars queden obligats/ades a informar la direcció general competent en ajudes estructurals de qualsevol canvi o variació de les dades facilitades dels dos titulars o de l'explotació en un termini no superior a un mes des que es produïsquen.  
5. El termini màxim per a resoldre i notificar el reconeixement i la inscripció de la titularitat compartida serà de quatre mesos, comptadors a partir de la data de presentació de la sol·licitud. Una vegada transcorregut este termini sense que s'haja comunicat resolució expressa, els interessats podran entendre estimada la seua sol·licitud per silenci administratiu, de conformitat amb les disposicions de l'article 43 de la Llei 30/1992, de Règim Jurídic de les Administracions Públiques i del Procediment Administratiu Comú.  
6. Davant dels actes administratius que posen fi a la via administrativa es podrà interposar un recurs potestatiu de reposició davant de la persona titular de la direcció de l'Agència Valenciana de Foment i Garantia Agrària, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o directament un recurs contenciós administratiu en el termini de dos mesos, comptadors des de l'endemà de la notificació, de conformitat amb el que s'establix en els articles 10 i 46 de la Llei de la Jurisdicció Contenciosa Administrativa.  
7. Amb caràcter general, juntament amb la sol·licitud de declaració de titularitat compartida es presentarà la documentació següent, original o fotocòpia degudament compulsada de cada cotitular:  
a) Acreditació de la titularitat de l'explotació agrària declarada, tal com figura en l'imprés de sol·licitud, acompanyada, si és el cas, del llibre d'explotació ramadera. Si estes dades ja consten actualitzades en la conselleria competent en les matèries d'agricultura, pesca i alimentació per estar qualificada l'explotació com a prioritària, i no hi ha hagut variació de dades, s'indicarà en la sol·licitud a l'efecte d'obviar-ne l'emplenament.  
b) NIF dels/de les titulars i, si s'escau, del seu representant.  
c) En el cas de relació matrimonial, la fotocòpia del llibre de família o certificat del Registre Civil. En el supòsit d'una altra relació d'afectivitat anàloga, el certificat del Registre d'Unions de Fet de la Comunitat Valenciana, d'acord amb la Llei 1/2001, de 6 d'abril, de la Comunitat Autònoma de València, o el d'un altre registre públic anàleg.   
d) Última declaració dels dos titulars de l'impost sobre la renda de les persones físiques (IRPF). Si declaren rendiments del treball, s'hi adjuntarà certificat de retencions de l'ocupador/a.  
e) Informe actualitzat de vida laboral expedit per la Tresoreria General de la Seguretat Social.  
f) Si se'n posseïxen, títols acadèmics de branca agrària, o les hores lectives de diplomes o certificats de cursos en matèria agrària, impartits per entitats públiques o privades.  
No serà necessari adjuntar la documentació que ja s'haja presentat amb anterioritat i que conste en la Conselleria d'Agricultura, Pesca i Alimentació, sempre que les dades no hagen variat i continuen sent vigents.  
Article 6. Fitxer de titularitat compartida  
Es crea el fitxer de dades de caràcter personal de titularitat compartida, d'acord amb l'article 54 del Reial Decret 1720/2007, de 21 d'octubre, de desplegament de la Llei Orgànica 15/1999, de 13 de desembre, de Protecció de Dades de Caràcter Personal, amb la finalitat, els usos i el contingut que s'indiquen en l'annex de l'Orde ARM/2763/2009, de 5 d'octubre:   
a) Finalitat del fitxer i usos previstos per al mateix. Reflectir les declaracions de titularitat compartida presentades davant de l'autoritat competent, que és la persona titular de la direcció general competent en matèria d'ajudes estructurals, a la qual en correspon la recepció, la verificació i la comunicació, si és el cas, a la Subdirecció General d'Igualtat i Modernització, Direcció General de Desenvolupament Sostenible del Medi Rural.  
b) Persones o col·lectius de què s'obtindran les dades. Els cotitulars de l'explotació agrària i, si és el cas, el seu representant designat.  
c) Procediment de recollida de dades de caràcter personal. Les aportades pels cotitulars en la seua declaració.  
d) Estructura bàsica del fitxer. Identificació de titulars i, si és el cas, del representant designat per ells, identificació de l'explotació i el seu número d'identificació fiscal.  
e) Sistema de tractament de dades. Parcialment automatitzat.  
f) Cessions de dades de caràcter personal. Mensualment a la Subdirecció General d'Igualtat i Modernització, Direcció General de Desenvolupament Sostenible del Medi Rural.  
g) Responsable del fitxer. Àrea de Garantia Agrària de la direcció general competent en matèria d'ajudes estructurals.  
h) Unitat davant la qual poden exercitar-se els drets d'accés, rectificació, cancel·lació i oposició. Àrea de Garantia Agrària de la direcció general competent en matèria d'ajudes estructurals, carrer Amadeu de Savoia, 2, València.  
i) Mesures de seguretat. Nivell bàsic.  
El fitxer de titularitat compartida permetrà:  
- Inscriure les dades de l'explotació i dels titulars als quals es reconega la titularitat compartida, així com les altes, baixes i modificacions que siguen comunicades.  
- Transmetre periòdicament estes dades al fitxer del registre de titularitat compartida creat en el Ministeri de Medi Ambient i Medi Rural i Marí d'acord amb el punt 3 de l'article 5 del Reial Decret 297/2009.   
A més de les dades de l'explotació, que quedarà identificada pel codi d'explotació agrària (CEA), i de les dades dels cotitulars, contindrà:  
- La data de presentació de la sol·licitud per mitjà de la qual declaren la titularitat compartida.   
- La data de verificació administrativa de compliment de les condicions per al reconeixement de la titularitat compartida.  
- La data de l'acord de reconeixement i constància en el fitxer de la declaració de titularitat compartida i la de la seua notificació als interessats.  
- La data de comunicació i inscripció en el Registre del Ministeri de Medi Ambient i Medi Rural i Marí de les dades de declaració de cotitularitat.  
Article 7. Publicitat i confidencialitat de les dades  
Les dades del fitxer de titularitat compartida només poden ser utilitzades per a les finalitats concretes per a les quals han sigut subministrats, de conformitat amb el que s'establix en la Llei Orgànica 15/1999, de 13 de desembre, de Protecció de Dades de Caràcter Personal.  
Article 8. Règim supletori  
En tot allò no regulat expressament en esta disposició caldrà ajustar-se a les disposicions de la Llei 30/1992, de Règim Jurídic de les Administracions Públiques i del Procediment Administratiu Comú.  
DISPOSICIONS FINALS  
Primera  
Es faculta la persona titular de la direcció general competent en matèria d'ajudes estructurals perquè emeta els actes, les resolucions i les instruccions que siguen necessaris per a l'aplicació d'esta orde.  
Segona  
Esta orde entrarà en vigor el dia que es publique en el Diari Oficial de la Comunitat Valenciana.  
València, 5 d'octubre de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI